ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

Министъра на Енергетиката

на РЕПУБЛИКА БЪЛГАРИЯ

**В Ъ П Р О С**

oт Петър Славов,

народeн представител от ПГ на „Реформаторския блок“

На основание чл.90, ал. 1 от Конституцията на Република България и чл.92, ал.1 ПОДНС

ОТНОСНО:  **Продължаващи дейности по изпълнение на спрения проект „Южен поток” от Република България и липса на реципрочни действия от руска страна.**

**УВАЖАЕМА Г-ЖО МИНИСТЪР,**

В последната седмица на август Министерският съвет разгледа и взе решение за избор на оценител на правото на строеж, което да бъде учредено морски плаж и прилежащ терен - изключителна държавна собственост, по който се предвиждаше да премине трасето на тръбите на проекта „Южен поток”.

Същевременно, тези действия на българската страна не намират реципрочност в изявления на висши представители на руската страна, в които постоянно чуваме, как проектът е спрян и дори прекратен. Логично възниква въпросът, налице ли са съответните действия по изпълнение на проекта от руската страна и ако не са-защо българската продължава да предоставя своя територия и да разходва средства на данъкоплатеца за един спрян проект, по който практически е лице и неизпълнение на насрещната страна.

Едва ли е нужно да посочвам, че основен принцип в договорното право е, че никой не може да черпи права от собствената си недобросъвестност. С други думи-вместо българската страна да продължава да разходва средства за проект със съмнителен статут, би могла да покани насрещната страна в определен срок да изпълни насрещните си задължения си и при липса на такова изпълнение, да считаме договора за проекта за прекратен по вина на неизправната страна.

Във връзка с гореизложеното,

**Уважаема г-жо Министър,**

Моля да отговорите **писмено** на следния въпрос:

**„Налице ли е изпълнение на насрещните ангажименти на руската страна по проекта „Южен поток” след м.06.2014г. и при наличие на неизпълнение, какви действия са предприети и защо в този случай Република България продължава да изпълнява своите насрещни задължения по прекратения проект?**

София, 04.09.2015г. **Петър Славов**:

Народен представител от ПГ на РБ